फीफा की एथिक्स कमिटी ने दो दिनों की सुनवाई के बाद शनिवार को यह फ़ैसला सुनाया और कहा कि हम्माम जीवन भर फुटबॉल के मामलों से जुड़ नहीं सकेंगे.बिन हम्माम को पिछले महीने फीफा के अध्यक्ष पद के चुनावों के दौरान वोट खरीदने की कोशिश करने का दोषी पाया गया था.हालांकि आरोप लगने के बाद हम्माम ने चुनाव से नाम वापस ले लिया था जिसके बाद सेप ब्लैटर बिना किसी विरोध के अध्यक्ष चुन लिए गए थे.बाद में जांच हुई और हम्माम को अब दोषी पाया गया है. फीफा के 107 साल के इतिहास में बिन हम्माम प्रतिबंधित होने वाले सबसे वरिष्ठ अधिकारी हैं.एशियन फुटबॉल कनफेडरेशन के पूर्व प्रमुख रहे बिन हम्माम अब ‘राष्ट्रीय और अंतरराष्ट्रीय स्तर पर फुटबॉल के किसी भी कार्यकलाप से शामिल नहीं हो सकेंगे.’बिन हम्माम के क़ानूनी काउंसिल ने बयान जारी कर कहा है कि वो इसके ख़िलाफ़ जो भी क़ानूनी रास्ता होगा उसे अपनाएंगे.बयान में कहा गया है, ‘‘ फीफा की एथिक्स कमिटी ने अपना फैसला कथित स्थितिजन्य सबूतों के आधार पर सुनाया है जो कि बिल्कुल बोगस है और फीफा अधिकारियों के झूठ पर आधारित है.’’बयान के अनुसार बिन हम्माम ने इस मामले में क़ानून का पालन किया है और सबूतों को मीडिया के सामने पेश नहीं किया है जबकि फीफा ने सबूत लीक किए हैं ताकि लोगों के विचारों को प्रभावित किया जा सके.बिन हम्माम केक अलावा फीफा के एक और पूर्व उपाध्यक्ष जैक वार्नर को उस समय निलंबित कर दिया गया था जब एक लीक हुई रिपोर्ट में पाया गया था कि इन दोनों ने कैरेबियाई फुटबॉल यूनियन को पैसे देने की कोशिश की थी.वार्नर ने पिछले महीने फीफा से इस्तीफा दे दिया था जिसके बाद उनके ख़िलाफ़ एथिक्स कमिटी में सुनवाई नहीं हुई.